"Tuld ma tulin viskama maa peale. " Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas One Way saade.
Nagu tavaliselt toob saate teieni
Soome misjoniühendus One Way Mission.
Tere tulemast saatesse!
Tapani Suonto õpetab täna sellest, kuidas me muutume.
Teema on nii tähtis, et pühendame sellele kogu saateaja.
One Way Pühapäevapidu kell 12.00, Vuorikatu 19, Helsingi
Mul on südamel mõned sõnad Roomlaste 12:1-2 kirjakohast.
"Muutuge meele uuendamise teel."
Üks noor mees läks naisega misjonitööle ühte araabiariiki
ning naases mõne aasta pärast moslemina.
See oli tõsine tragöödia mitte üksnes temale,
vaid ka tema perele, kogudusele ja misjoniseltsile.
Mis temaga juhtus?
Ta muutus.
Võimalik, et keskkonna surve oli nii suur,
et kui kõikjal palvetati Allahi poole
ja igal hommikul kõlas minarettidest mullade hääl
ning keegi ei uskunud Jeesusesse Kristusesse,
peale selle misjonäripaari,
juhtus, et usk varises kokku ja ta pöördus islamiusku.
Spurgeon ütles kord:
"Kui sul on võimalik mitte minna, ära mine."
See tähendab, et kui sinu kutse misjonitööle pole nii võimas,
et sa ei saa minemata jätta, jää paigale,
sest kui läheme jumalariigi tööle sellistele keerulistele põldudele,
on Jumala tahe, et me sealt ka võitjatena naaseksime.
On tähtis, et Jumal saadab ning oleme oma tööks küpsed.
Üks naine oli Helsingis väga andekas hingehoidja
ja teda tunti hästi.
Siis juhtus temaga midagi, mis tõi tõsise muutuse.
Ta kibestus ja läks omadega kraavi.
Temast sai alkohoolik
ja ta suri Helsingi tänavail paadialusena.
Mis temaga juhtus? Ta muutus.
Paulus ütles: "Ma ei arva endast, et ma selle olen kätte saanud,
aga ma sirutun selle poole."
Me pole veel kohal
ja meid kõiki tabavad erinevad surved muutuda.
Paljud on aastatega omaks võtnud õpetuse,
et pole olemas tagasilangejaid.
Kord päästetud, alati päästetud.
Pole vaja enam võidelda,
võib elada oma tahte ja himude järgi,
sest taevas on koht kindel ja see ei kao kuhugi.
Paljude selliste inimeste usk on kustunud,
nad on kogudusest kadunud ja nad on loobunud usust.
Miks see nendega juhtus? Patt muudab inimest.
Nad on muutunud, kuna nende ellu on tulnud patt.
See kõik on valeõpetuse tagajärg.
Piibel ütleb: Võidelge, et minna sisse kitsast uksest,
sest lai on tee, mis viib hukatusse.
Kaks inimest armusid teineteisesse ja tegid plaani.
Kõigepealt lahkuvad nad kogudusest,
seejärel lahutavad oma abikaasadest
ja abielluvad omavahel,
ning seejärel ühinevad uuesti kogudusega.
Nad tegidki nii.
Nad naasid kogudusse, kuid nende usuelu ei taastunud
ja lõpuks jätsid mõlemad koguduse.
Võime petta inimesi, kuid mitte kunagi Jumalat.
Üks pastor oli hiilgav piibliõpetaja.
Kui kord linnas ühest kõrtsiuksest möödumas olin,
tuli sealt välja too pastor.
Kui ta mind nägi, jooksis ta ruttu sisse tagasi.
See oli veidi veider käitumine ja helistasin talle.
Küsisin, et kas ta oli seal restoranis söömas äkki?
Ta vastas, et ei, tema olevat postkontoris olnud.
Peagi pärast seda hakkas ilmnema,
et tal on sõltuvusprobleemid ja peagi selgus,
et ta on süüdi finantspettuses.
Ta kaotas ameti ja suri alkohoolikuna.
Mis temaga juhtus? Ta muutus.
Rahahimu ja pettus pimestasid ta silmad lõpuks täiesti.
Patt pimestab inimest ja inimene muutub.
Mõned inimesed on minu peale solvunud,
sest kirjutasin meie Raportti lehes One Way neti-TVst.
Ütlesin, et seisame terve ja kaine kristluse eest.
Nende meelest pilkame me TV7t, kui seda ütleme.
Kui keegi on seepärast pahane, siis palun andeks.
Kui ütleme, et kaitseme tervet ja kainet kristlust,
ei ole see kellegi vastu, vaid kõikide eest.
See on alati meie ülesanne olnud.
Oleme 30 aastat tervet ja kainet kristlust kaitsnud.
Paari aasta eest kirjutasin raamatu "Olet turvallisella mielellä",
mis puudutas ringi liikunud valeõpetusi deemonite kohta.
Paljud on mind selle eest tänanud,
sest pääsesid selle abil oma hädadest ja eksitustest välja.
Kui me millegi suhtes sõna võtame, siis mitte selleks, et kedagi pilgata,
vaid et aidata.
Oleme vahetevahel hoiatanud valeõpetuste eest
ja vahel ka nende kuulutajate eest.
Miks me seda teeme?
Miks me lihtsalt vait pole ega lase maailmal oma teed minna?
Hoiatame, kuna need õpetused muudavad inimest.
Piibel ütleb: "Olge kuulekad oma juhatajaile.
Nemad ju valvavad teie hingede üle
nagu need, kellel tuleb aru anda."
Meil tuleb aru anda.
Kõik Jumala Sõna kuulutajad ja koguduse karjased
annavad kord Jumala ees aru.
Seepärast peame vahel ka oma suu avama.
Billy Grahamil oli nooruses sõber,
keda peeti temast andekamaks evangelistiks.
Ta nimi oli Charles Templeton.
Ta valis siiski teise tee ja otsustas teoloogiat õppida.
Too tulihingeline evangelist, kes 2001. a suri,
kirjutas enne surma kuulsa raamatu "Farewell to God",
Hüvastijätt Jumalaga.
Temast oli saanud veendunud ateist.
Mis temaga juhtus? Ta muutus.
Paljudega on nii läinud.
Paljud on alustanud usus ja lõpetanud teoloogia teaduskonnas.
Seepärast ei soovita ma kõiki teoloogilisi teaduskondi.
On paremaidki asutusi,
kus võib tõeliselt Jumalat tundma õppida.
Puud tuntakse tema viljast.
Tõin neid näiteid, et mõistaksite, mida öelda tahan.
Mõtled ehk: Mina ei muutu kunagi.
Kahjuks pole see sinu otsustada.
Sama hull, kui väita, et sa kunagi ei muutu,
oleks öelda, et sa kunagi ei vanane.
"Ma olen alati 30-aastane. Teised vananevad, aga mina mitte.
Mina jään alati 30-seks."
Kui sa vananed, sa muutud.
Küsimus on selles, mis suunas sa muutud.
Kas see on vaimsest seisukohast positiivne või negatiivne muutus?
Kas kasvad lähemale Jumalale ja Tema tundmisele
või kasvad Jumalast lahku?
Võid seda oma valikutega mõjutada.
Taavet, Aabraham, Paulus, Peetrus, Toomas
ja paljud teised piiblitegelased muutusid.
Taavet muutus väiksest poisist sõjapealikuks.
Aabrahamist sai usuisa.
Usklikke tagakiusanud Saulusest sai usuõpetaja Paulus.
Jeesust eitanud Peetrusest sai koguduse karjane.
Kahtlevast Toomasest sai usklik ja misjonär.
Leidub teisigi näiteid.
Juudas Iskariotist sai reetja.
Nad kõik muutusid.
Enamik muutus nii nagu Jumal tahtis.
Mis meid muudab? Mis toob positiivse muutuse,
nii et meie usk kogu elu säilib
ning jääme õigele, kainele teele?
Piibel ütleb: "Aga meid kõiki,
kes me katmata palgega vaatleme Issanda kirkust peegeldumas,
muudetakse samasuguseks kujuks kirkusest kirkusesse.
Seda teeb Issand, kes on Vaim."
Kui vaid Kristust vaatame, muutume pidevalt.
Kui pilgu Kristusel hoiame toob see positiivse muutuse,
mida Jumal meie kõigi ellu tahab.
See tähendab, et elame iga päev meeleparanduses
ja Issandale lähedal,
ning mõistame, et patt on meie tõsiseim vaenlane.
See tähendab, et loeme ja kuuleme pidevalt Jumala Sõna.
See tähendab palvetada
ja elada Temaga palve kaudu osaduses.
Kui sa nii elad, siis muutud pidevalt.
Jumal toob selle muutuse sinus esile, sa ei muutu enda otsuse peale.
Sul pole sellist tahtejõudu, et kristlasena õilistuda,
kuid sa muutud, kui Kristus saab sinus üha rohkem ruumi.
See on Jumala Püha Vaimu töö sinus.
Kui Sakkeus Kristust kohtas ja hetke Tema kõnet kuulas,
kui ta sai oma pilgu Temale tõsta ja kohtuda tõe Issandaga,
ütles Sakkeus: Vaata, Issand,
poole oma varandusest annan ma vaestele,
ja kui ma olen kelleltki midagi välja pressinud,
siis ma annan neljakordselt tagasi.”
Mõelge, milline suur muutus selles röövlis!
Ta vaatas vaid Jeesust, kuulas Teda hetke,
ja äkitselt oli ta valmis tagastama oma varanduse
neile, kellelt ta röövinud oli, ja mitmekordselt veel.
Kõik muutus ühe hetkega.
See on tohutu muutus, mille Kristus meis teeb.
Sa pole seda ehk ise märganud, aga teised märkavad.
Seepärast ütleb Piibel: "Muutuge oma meele uuendamise teel."
See pole mingi ettepanek, see on üleskutse.
Me muutume igal juhul, kas ühes või teises suunas.
Ja Jumal tahab, et see muutus oleks see,
mida Püha Vaim sinus tekitab.
Kui elad Jeesuse lähedal, ei saa sa muutumata jääda.
Palvetaja lakkab patustamast ja patustaja lakkab palvetamast.
Sa ei saa olla tundi vaikselt Jeesuse jalge ees,
ilma et sa muutuksid.
Isegi kui sa ühtki sõna ei ütle ja oled Tema ees vaikselt,
sa muutud, ja see muutus on tõeliselt kaunis.
Piibel ütleb,
et me ei jätaks oma koguduste kooskäimisi.
Paljudel on tänagi selline komme.
Sellele järgneb tihti usu kustumine, usust loobumine, eksimine,
täielik muutumine.
Seepärast on tähtis, et sul on vaimne kodu.
Kui käid kuulamas Jumala Sõna ka siis, kui tegelikult ei viitsi,
ja käid usklikega koos palvetamas, jätkab Püha Vaim positiivset muutust,
mis kannab sind igavesse ellu.
Kui sinu keskkonnas pole elavat ja kainet usklike osadust,
kõigil pole seda,
võid leida usklikke sõpru, kellega palvetada,
võid kuulata Jumala Sõna raadio ja televisiooni kaudu,
võid tulla meiegi koosolekuile Jumala Sõna kuulama.
Tähtsaim on, et sa ei jääks üksi.
Sest pea meeles, sa pole veel kohale jõudnud.
Oleme endiselt teel taevariiki.
Oled maapinnas, kuhu külvatakse seeme.
Jeesus ütles: "Aga osa kukkus heasse mulda
ning kandis vilja, mõni sada, mõni kuuskümmend,
mõni kolmkümmend seemet."
Aga sinu südame pinnasesse püüab lisaks Jeesusele
veel keegi seemet külvata.
Seepärast on tähtis, et kuuleksid tervet Jumala Sõna
ja oled usklike osaduses.
Oleme kõik pidevas muutusprotsessis, kas tahame või ei.
Peagi muutume lõplikult.
Piibel ütleb: "Vaadake, ma ütlen teile saladuse:
meie kõik ei lähegi magama, aga meid kõiki muudetakse,
äkitselt, ühe silmapilguga, viimse pasuna hüüdes,
sest pasun hüüab ja surnud äratatakse üles kadumatutena,
ning meid muudetakse."
Kui oled küllastunud oma patusest loomusest,
ära muretse liialt, just selleks Jeesus maailma tuligi,
et võiksime Tema armust muutuda
ja peagi mutume täielikult ning kõik vana on minema pühitud.
Kuid Jeesuse tulekuni võidelgem,
et kitsast uksest sisse minna.
Samal ajal, kui me kõik muutume,
me ka muudame seda maailma.
Kui kuulutame evangeeliumi ja rõhutame Jumala Sõna,
on see evangeelium tohutu muutuse allikas.
See muudab ka kõige kõvema südame.
Keegi pole selle ees lootusetu ja võimatu juhtum.
Mul on olnud rõõm jälgida ühe karmi kommunisti,
ateisti ja vabamõtleja muutumist.
Ta oli mu äi Taisto.
Karmimat kommunisti ja veendunumat ateisti
pole ma kunagi kohanud.
20 aastat palvetasime tema eest,
kokku ehk palvetati tema eest isegi 60 aastat,
viimased 20 neist aga oli ta karmis kannatuste koolis,
kui ta haigeks jäi.
Paljud rääkisid talle elu teest ja palvetasid tema eest.
Tema juures käis ka praost Matti Vuolanne,
kes sealkandis tollal preestriks oli.
Ta rääkis seal Kristusest ja tutvus mitmete kommunistidega,
keda tollal Karkkilas palju oli.
Kui Matti pensionile jäi, käis ta vanu kommuniste külastamas.
Paljud neist tulid usule.
Nii tuli ta ka Taisto juurde.
Taisto rääkis hiljem, et preester Matti käis tema juures,
pani talle käed peale ja luges mingi loitsu.
Praost Vuolanne olevat lõpuks Taistot õnnistanud,
ja see meeldis Taistole.
Tasapisi hakkas ta koosolekuil käima.
Kui kogudus korraldas hooldekodus vaimseid üritusi,
oli Taisto alati kohal laulmas ja kuulamas.
Lõpuks, mõned kuud enne surma, ütles ta mu naiseõele,
kes talle USAst helistas, et temagi usub Jeesust.
Paar päeva enne surma, kui ta juba väga nõrk oli,
palus ta hooldajal kardinad eest ära tõmmata.
Tahan Jumalat näha, ütles ta.
Peagi seejärel ta suri.
See muutus võttis üle 80 aasta.
Kuid evangeelium tegi oma töö, ja eelkõige palved,
sest talle oli raske midagi rääkida.
Aga kui palvetasime ustavalt aastast aastasse,
ta muutus vähehaaval.
Tasub palvetada ja mitte kunagi väsida,
sest meil on vägev Jumal, kellele keegi pole võimatu juhtum.
Isegi sina mitte.
Sinuski teeb ta ilusat tööd, Ta muudab sind päev-päevalt
üha enam Kristuse sarnaseks, kui järgid Teda ja usud Temasse.
Vaikime palveks.
Elav Jeesus, täname Sind täna selle eest,
et tulid kord maailma muutma meid ja meie saatust.
Meid, keda sidus patt, kelle elus polnud mingit lootust.
Aitäh, Jeesus, et lunastasid meid patu võimusest,
lepitasid meie patud
ja võime täna olla uuestisündinud Jumala lapsed.
Aitäh, et see tee on nii lihtne, et rumalgi ei eksi sellelt.
Aitäh, et õpetad meid vaid Sinule vaatama,
kuulama Sinu Sõna ja elama selles Vaimu reaalsuses,
kus Püha Vaim teeb tööd ja muudab meid,
kuni me Taevariigi pärime.
Aitäh Issand, et kaitsed meid, kuni Sinu juurde jõuame,
nii et ükski teine jõud
ei saa meid Kristusest eemale viia,
Jeesuse nimel. Aamen.
Selline oli tänane saade.
Aitäh vaatamast! Õnnistatud nädalat!
"Tuld ma tulin viskama maa peale. " Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri